Diari Oficial de la Generalitat Valenciana


Sumari del DOGV 4130, del 19-11-2001 (2001/11779)

RESOLUCIÓ de 13 de novembre de 2001, de la Subsecretaria del Secretariat del Govern i Relacions amb les Corts de la Presidència de la Generalitat, per la qual es disposa la publicació del Conveni de col·laboració per a l'execució d'instal·lacions esportives entre la Conselleria de Cultura i Educació de la Generalitat Valenciana i les diputacions provincials d'Alacant, Castelló i València.
-------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   4130

Data del DOGV
:   19-11-2001

Secció del DOGV
:   III. CONVENIS I ACTES - A) CONVENIS INTERADMINISTRATIUS

Número del document
:   2001/11948


Data del document
:   13-11-2001

Organisme emissor
:   Presidència de la Generalitat

Tipus de document
:   Resolució

Descriptors 

:   * Conselleria Cultura i Educació
    * cooperació administrativa
    * administració central
    * instal·lació esportiva

RESOLUCIÓ de 13 de novembre de 2001, de la Subsecretaria del Secretariat del Govern i Relacions amb les Corts de la Presidència de la Generalitat, per la qual es disposa la publicació del Conveni de col·laboració per a l'execució d'instal·lacions esportives entre la Conselleria de Cultura i Educació de la Generalitat Valenciana i les diputacions provincials d'Alacant, Castelló i València. [2001/X11124]
  
Subscrit, després de la tramitació prèvia reglamentària, entre la Conselleria de Cultura i Educació de la Generalitat Valenciana, la Diputació Provincial d'Alacant, la Diputació Provincial de Castelló i la Diputació Provincial de València, el 25 de juliol de 2001, un Conveni de col·laboració per a l'execució d'instal·lacions esportives, i en compliment del que estableix l'article 3.4 del Decret 20/1993, de 8 de febrer, del Govern Valencià, cal publicar en el Diari Oficial de la Generalitat Valenciana l'esmentat Conveni, que ha quedat inscrit en el Registre de Convenis amb el número 0685/2001, i que figura com a annex d'aquesta resolució.
  
València, 13 de novembre de 2001.- La subsecretària del Secretariat del Govern i Relacions amb les Corts: Amparo Koninckx Frasquet.
  
Conveni de col·laboració per a l'execució d'instal·lacions esportives entre la Conselleria de Cultura i Educació de la Generalitat Valenciana i les diputacions provincials d'Alacant, Castelló i València.
  
València, 25 de juliol de 2001
  
Reunits
  
D'una part l'Hble. Sr. Manuel Tarancón Fandos, conseller de Cultura i Educació de la Generalitat Valenciana, en nom i representació de la Generalitat Valenciana, facultat per a este acte per l'Acord adoptat pel Govern Valencià en la sessió del 10 de juliol del 2001
  
D'una altra part l'Excel·lentíssim Sr. Julio de España Molla, president de la Diputació Provincial d'Alacant, en nom i representació d'esta, facultat per a este acte per l'Acord del ple adoptat en la sessió del 10 de maig del 2001.
  
D'una altra part l'Excel·lentíssim Sr. Carlos Fabra Carreres, president de la Diputació Provincial de Castelló, en nom i representació d'esta, facultat per a este acte per l'Acord del ple adoptat en la sessió del 24 de abril del 2001, assistit per Sr. Manuel Marín Herrera, secretari general de la Diputació de Castelló.
  
D'una altra part l'Excel·lentíssim Sr Fernando Giner Giner, president de la Diputació Provincial de València, en nom i representació d'esta, facultat per a este acte per l'Acord del ple adoptat en la sessió del 24 de abril del 2001, assistit per Sr. Jose Manuel Chirivella Moret, secretari general de la Diputació de València.
  
Les parts actuen en representació i amb les facultats que els seus respectius càrrecs els conferixen,
  
Manifesten
  
La Conselleria de Cultura i Educació i les diputacions provincials d'Alacant, Castelló i València, firmen el present conveni de cooperació tendent a canalitzar les inversions en instal·lacions esportives a la Comunitat Valenciana, incidint en l'aspiració de coordinació defesa per l'actual Administració autonòmica.
  
El present conveni es realitza per a la planificació d'instal·lacions i equipaments esportius i la creació d'una xàrcia bàsica que aconseguisca un equilibri comarcal d'infraestructures esportives que incloga instal·lacions d'esports minoritaris en zones d'especial arrelament.
  
A la vista de tot això, es procedix a la subscripció del següent conveni entre la Conselleria de Cultura i Educació i les diputacions provincials d'Alacant, Castelló i València d'acord amb les següents
  
Estipulacions
  
Primera. Objecte del conveni
  
El present conveni s'establix per a aconseguir una major coordinació institucional i una conjunció d'esforços en l'execució d'obres en les províncies d'Alacant, Castelló i València per a aconseguir la definició i consolidació d'infraestructures esportives de la Comunitat Valenciana, amb una inversió estimada de 6.061.992.499 de pessetes, equivalents a 47.755.973,15 euros.
  
Segona. Classes d'obres
  
El Pla d'Instal·lacions Esportives tindrà tres tipus diferents d'actuacions:
  
A. Obres de millora, ampliació o reforma d'instal·lacions esportives existents en entitats locals de la província.
  
B. Construcció d'instal·lacions esportives per a obres de xicoteta o mitjana entitat, de nova creació en entitats locals de la província.
  
C. Construcció d'instal·lacions esportives per a obres majors, de nova creació en entitats locals de la província.
  
Les contractacions de les obres hauran d'ajustar-se al text refós de la Llei de Contractes de les Administracions Públiques, aprovat pel Reial Decret Legislatiu 2/2000, de 16 de juny, així com al que disposen els pressupostos i projectes aprovats, i, si és procedent, a les directrius assenyalades pels tècnics de les diputacions provincials i/o de la Conselleria de Cultura i Educació.
  
La quantitat subvencionada per la Generalitat Valenciana i les diputacions provincials no inclourà en cap dels casos el preu d'adquisició dels terrenys objecte de la construcció de les obres.
  
El pressupost subvencionable (pressupost PID) podrà ser, segons el parer de la Comissió Mixta, inferior a la petició realitzada. En este cas, el percentatge de subvenció s'aplicarà en funció del pressupost subvencionat.
  
Característiques de les obres tipus A i B
  
El límit del pressupost per a coneixement de l'administració contingut en els projectes presentats no podrà ser superior a 39.877.264 de pessetes (120.202,42 euros).
  
Les subvencions podran incloure les quantitats corresponents als honoraris de redacció de projecte, direcció de l'obra, direcció d'execució i seguretat i salut.
  
Característiques de les obres tipus C
  
El límit del pressupost per a coneixement de l'administració per a una mateixa instal·lació no podrà ser superior a 606.792.046 de pessetes (1.502.530,26 euros). En cas que es presenten projectes amb un pressupost per a coneixement de l'administració superior, el percentatge de la subvenció corresponent a la Conselleria de Cultura i Educació i a la diputació provincial es calcularà sobre este límit, quedant l'excés de pressupost a càrrec de l'ajuntament.
  
Les subvencions podran incloure les quantitats corresponents als honoraris de direcció de l'obra, direcció d'execució i, aprovació del pla i seguiment de seguretat i salut.
  
Tercera. Gestió del Pla d'inversions
  
Les inversions que inclou esta programació seran contractades per l'òrgan de contractació competent.
  
La Diputació abonarà als ajuntaments la seua aportació i la de la Generalitat Valenciana en concepte de subvenció de capital.
  
Els lliuraments dels fons requeriran el previ certificat d'obra executada, firmada pel director d'Obra i aprovada per l'òrgan competent de l'òrgan de contractació, visada pel Servei d'Infraestructures i Equipament Esportiu de la Direcció General de l'Esport de la Conselleria de Cultura i Educació en les obres de tipus C, i per l'òrgan que corresponga en cada una de les diputacions provincials per a les obres de tipus A i B.
  
A estos efectes, la Generalitat Valenciana podrà requerir qualsevol informació relativa a estes inversions i als expedients tant a les diputacions provincials com als ajuntaments interessats.
  
Quarta. Finançament
  
4.1 Finançament obres tipus A i B.
  
El finançament d'estes es realitzarà de la forma següent:
  
Percentatge
  
Conselleria de Cultura i Educació 45%
  
Diputació Provincial 45%
  
Ayuntament 10%
  
Total: 100%
  
4.2 Finançament obres tipus C.
  
El finançament d'estes es realitzarà de la forma següent:
  
Percentatge
  
Conselleria de Cultura i Educació 33,33%
  
Diputació Provincial 33,33%
  
Ajuntament 33,33%
  
Total: 100%
  
L'aportació de la Generalitat Valenciana per a este Pla (obres del tipus A, B i C) serà per un import màxim de 3.746.944.633 de pessetes (46.398.303,5 euros), corresponent 379.080.907 de pessetes (4.808.096,8 euros) a cada província de la Comunitat Valenciana, es finançarà a càrrec de l'aplicació pressupostària 35.52.069.11.1, línia T2290000, dels pressupostos de la Generalitat Valenciana amb les següents anualitats:
  
- Exercici de l'any 2001: 036.069.181 de pessetes (601.012,10 euros)
  
- Exercici de l'any 2002: 827.935.687 de pessetes (4.207.084,73 euros)
  
- Exercici de l'any 2003: 267.087.096 de pessetes (4.207.084,73 euros)
  
- Exercici de l'any 2004: 277.158.423 de pessetes (3.005.060,52 euros)
  
- Exercici de l'any 2005: 410.980.881 de pessetes (2.404.048,42 euros)
  
La Conselleria de Cultura i Educació, per resolució del seu conseller, podrà reajustar unilateralment les anualitats de les seues aportacions per a ajustar-les als crèdits disponibles o al volum d'obra executat, sense variar l'import total de la subvenció, sempre que els romanents crediticis ho permeten. Esta resolució es notificarà a les diputacions provincials i als ajuntaments implicats en el reajustament.
  
Per la seua banda, la Diputació Provincial d'Alacant es compromet a subvencionar les mencionades obres fins a un import màxim de 120.769.462 de pessetes (4.808.096,84 euros).
  
Per la seua banda, la Diputació Provincial de Castelló es compromet a subvencionar les mencionades obres fins a un import màxim de 875.300.972 de pessetes (4.808.096,84 euros).
  
Per la seua banda, la Diputació Provincial de València es compromet a subvencionar les mencionades obres fins a un import màxim de 542.700.692 de pessetes (4.808.096,84 euros).
  
La resta de la inversió anirà a càrrec de cada ajuntament, d'acord amb el finançament previst per a cada tipus d'obra.
  
L'acord quedarà condicionat a l'existència de crèdit adequat i suficient en els pressupostos de la Generalitat Valenciana i en els de les diputacions provincials per als exercicis que correspon i a qualsevol altre requisit legal exigible o necessari.
  
Quinta. Gestió financera del Pla
  
Per a l'entrega de la subvenció de la Generalitat Valenciana als ajuntaments beneficiaris, la corresponent Diputació Provincial actuarà com a entitat col·laboradora de la Generalitat Valenciana, d'acord amb el que establix l'article 47.4 a) del text refós de la Llei d'Hisenda Pública de la Generalitat Valenciana, per la qual cosa assumirà les següents obligacions:
  
1. La Diputació Provincial actuarà com a entitat col·laboradora de la Conselleria de Cultura i Educació a tots els efectes relacionats amb la subvenció concedida, que en cap cas es considerarà part integrant del seu patrimoni.
  
2. La Diputació Provincial entregarà els fons rebuts de la Conselleria de Cultura i Educació, d'acord amb els criteris establits en la normativa reguladora de transferències de capital continguda en la Llei d'Hisenda Pública de la Generalitat Valenciana i la resta de legislació concordant i d'aplicació.
  
3. La Diputació Provincial verificarà el compliment de l'efectivitat de les condicions i requisits determinants de la concessió de la subvenció a cada ajuntament.
  
4. Per a les obres de tipus A i B, la Diputació Provincial mensualment lliurarà certificat a la Conselleria de Cultura i Educació amb el muntant de tots els certificats d'obra supervisats en eixe període, una vegada remesos els fons a l'ajuntament beneficiari, tant de la diputació provincial com de la Generalitat Valenciana, i entregarà còpia fefaent de la justificació presentada pels ajuntaments beneficiaris.
  
5. Per a les obres de tipus C, la diputació provincial lliurarà els fons una vegada rebut l'informe de supervisió dels certificats emesos per la Direcció General de l'Esport.
  
6. La diputació provincial portarà a terme la comprovació de la gestió dels fons rebuts pels ajuntaments. A través de la seua Intervenció, la diputació provincial realitzarà les corresponents actuacions de control financer. Tot això amb independència del sotmetiment als procediments fiscalitzadors del tribunal de comptes i de la Sindicatura de Comptes.
  
Per al lliurament de l'aportació de la Generalitat Valenciana a les diputacions en el primer quadrimestre de cada exercici pressupostari es distribuirà provincialment el crèdit disponible, atenent l'execució de l'exercici anterior i la programació prevista de les obres. Una vegada disposats el total dels crèdits a cada diputació es lliurarà el 50% d'estos.
  
En el segon quadrimestre de l'exercici es tornarà a analitzar l'execució de les obres, i es procedirà al reajustament provincial si calguera. Una vegada reajustat, es lliurarà el saldo restant.
  
Per al compliment del que preveuen els paràgrafs anteriors, així com el que preveu el punt 2n, els òrgans de contractació exigiran a la Direcció Facultativa de les obres l'emissió mensual de certificats, siga quin siga el seu import.
  
En compliment del que disposa article 145 del text refós de la Llei de Contractes de les Administracions Públiques, els certificats d'obra es presentaran en el termini dels 10 dies següents del mes a què correspon davant dels òrgans de contractació. Els citats òrgans els aprovaran i els remetran a l'òrgan supervisor per al seu informe tecnicoadministratiu en un termini màxim de 15 dies.
  
En el termini màxim d'un mes, l'òrgan corresponent realitzarà la supervisió de les obres i efectuarà la corresponent notificació.
  
Sexta. Prioritats
  
Es consideraran prioritàries aquelles obres en què concórreguen les següents circumstàncies:
  
- Dèficit d'instal·lacions esportives de la localitat i de la comarca a què pertanga el municipi o, si és procedent, zona d'influència.
  
- Grau d'ocupació previst: nombre d'esportistes per edats, disciplines esportives, horaris d'utilització, i totes aquelles que es considere oportunes per al major coneixement de l'ús de la instal·lació.
  
- Nivell d'activitat esportiva existent (escoles, clubs...) en la localitat.
  
- Garantia que l'entitat local sol·licitant puga disposar de mitjans suficients i adequats per al manteniment i gestió de la instal·lació esportiva.
  
- Aquelles destinades a municipis en què les instal·lacions esportives siguen un servici de prestació obligatòria i no n'hi haja.
  
Sèptima. Publicitat i concurrència
  
Les diputacions provincials publicaran una convocatòria per cada província per a rebre sol·licituds dels ajuntaments que vullguen participar del Pla objecte d'este conveni, d'acord amb les estipulacions definides en les bases per a la formació i gestió del Pla d'Instal·lacions Esportives que figura com annex a este conveni.
  
Octava. Comissió Mixta
  
Es crearà una comissió mixta, en cada una de les províncies, per a la coordinació dels referits plans, que estarà composta per:
  
- El diputat d'Esports de la corresponent diputació provincial, assistit per tècnics que ell designe.
  
- El director general de l'Esport de la Conselleria de Cultura i Educació, assistit pels tècnics que ell designe.
  
La dita Comissió de Coordinació tindrà les funcions següents:
  
- La inclusió i distribució de les obres dins dels tipus A, B o C, i la determinació del pressupost subvencionable es realitzarà per mitjà de resolució provisional després de la pertinent convocatòria pública, i efectuarà la proposta d'aprovació de resolució definitiva de la convocatòria.
  
- La resolució d'aquells conflictes i/o interpretacions que foren menester per al desplegament del Pla.
  
Novena. Aprovació del Pla d'Inversions
  
A proposta de la Comissió Mixta es determinaran els projectes d'obres a incloure i els pressupostos subvencionats. El Pla serà aprovat per resolució definitiva conjunta de la Conselleria de Cultura i Educació i cada diputació provincial.
  
La Diputació notificarà la resolució i esta quedarà condicionarà a l'efectiva aportació per part dels ajuntaments del finançament que els corresponga, així com a les estipulacions d'este conveni i les bases per a la formació i gestió del Pla que figuren com a annex a este conveni.
  
Deu. Termini de vigència
  
La vigència del present conveni s'estén des del dia de la data fins que queden liquidades les obligacions econòmiques que per a la Generalitat es deriven de la seua programació, les quals seran definides en la resolució definitiva.
  
En el cas que es reprogramen les anualitats de la subvenció de la Generalitat Valenciana tal com preveu la clàusula quarta, la vigència d'este conveni s'estendrà fins al 31 de desembre de l'any en què estiga programada l'última anualitat, i s'entendrà modificat sense necessitat de més tràmits.
  
Onze. Clàusula de resolució
  
El present conveni podrà ser resolt per acord de les parts que el subscriuen; no obstant això, el Govern Valencià i cada diputació provincial podran resoldre'l si durant la seua vigència no s'executen les prestacions que s'hi preveuen o no es complixen els terminis convinguts.
  
Dotze. Règim de penalització
  
Els òrgans de contractació donaran compte a la Conselleria de Cultura i Educació de les demores en l'execució de les obres i establiran en els plecs de condicions de la contractació el règim de penalitzacions regulat en l'article 95.3 del text refós de la Llei de Contractes de les Administracions Públiques. En cas d'arribar a resoldre's la imposició de penalitzacions, estes es repercutiran com a ingrés de les administracions, en funció del percentatge de la seua aportació.
  
Tretze. Incidències
  
La tramitació i resolució de les incidències serà competència dels òrgans competents de cada administració, després de l'informe de la Comissió Mixta de Coordinació d'Instal·lacions Esportives creada a l'empara d'este Conveni .
  
En prova de conformitat, firmen les parts el present document, en sis exemplars, en el lloc i la data indicats al principi.
  
El conseller de Cultura i Educació,
  
MANUEL TARANCÓN FANDOS
  
El president de la Diputació d'Alacant,
  
JULIO DE ESPAÑA MOLLA
  
El president de la Diputació de Castelló,
  
CARLOS FABRA CARRERES
  
El president de la Diputació de València,
  
FERNANDO GINER GINER
  
Bases per a la formació i gestió del pla d'instal·lacions esportives 2001.
  
1) Objectius
  
El Pla d'Instal·lacions Esportives, com a pla de cooperació municipal que és, pretén distribuir les aportacions econòmiques i tècniques de la Diputació i la Generalitat Valenciana, en col·laboració amb els municipis, d'una manera objectiva i racional, de manera que puguen obtindre's els majors beneficis socials i econòmics de les inversions públiques.
  
2) Determinacions generals
  
Les presents bases constituïxen la normativa que haurà de regir la formació i gestió del Pla d'Instal·lacions Esportives per als anys 2001 i següents, com a conseqüència del Conveni subscrit entre la Generalitat Valenciana i la diputació provincial per a l'execució d'aquell.
  
El present Pla està obert a tots els municipis, mancomunitats i entitats locals menors de la província. S'exclou del Pla la ciutat de València, sense perjuí que, per motius d'interés general, s'aborde l'oportú conveni de col·laboració amb l'Ajuntament de València.
  
3) Descripció de les inversions a incloure
  
El present Pla estarà compost dels següents subprogrames:
  
A. Subprograma d'obres de millora, ampliació o reforma d'instal·lacions esportives existents en entitats locals de la província.
  
S'entenen per estos: les obres que no modifiquen la seua distribució i estructura actual, millorant la ja existent, i en concret:
  
Reforma: les de pintura, revestiments, solatges i reparació d'instal·lacions deteriorades.
  
Ampliació: constituïda per l'augment de la superfície de distribució existent en la pròpia instal·lació com a vestidors, grades, etc.
  
B. Subprograma de construcció d'obres de xicoteta o mitjana entitat en instal·lacions esportives, de nova creació en entitats locals de la província.
  
S'entenen per estes: les obres de tanques, il·luminació, explanació del terreny i la construcció de: piscines de xapoteig, frontons, pistes poliesportives, pistes de tenis, etc.
  
El límit del pressupost per a coneixement de l'administració contingut en els projectes presentats a incloure en estos dos programes, inclosos els honoraris de redacció del projecte, direcció de l'obra, direcció d'execució i seguretat i salut, no podrà excedir de 87.622.436 de pessetes (120.202,42 euros) (IVA inclòs).
  
C. Subprograma de construcció d'instal·lacions esportives per a obres majors, de nova creació en entitats locals de la província.
  
S'entenen per estes: les de cubrició, tancament i construcció de: pistes d'atletisme, pavellons, piscina a l'aire lliure, piscina coberta, etc.
  
I, en general, totes aquelles el cost total d'obra de les quals sobrepasse els 53.486.543 de pessetes (120.202,42 euros).
  
El límit del pressupost per a coneixement de l'administració contingut en els projectes presentats a incloure en este programa, que podrà incloure els honoraris direcció de l'obra, direcció d'execució i aprovació del pla i seguiment de seguretat i salut, no podrà excedir de 481.540.869 de pessetes (1.502.530,26 euros), IVA inclòs.
  
L'aportació de la Generalitat Valenciana i de la diputació provincial es calcularà sobre el dit pressupost límit, l'excés del qual, en cas d'haver-ne, anirà a càrrec exclusivament de l'ajuntament.
  
El pressupost subvencionable (pressupost PID) podrà ser, segons el parer de la Comissió Mixta, inferior a la petició realitzada. En este cas, el percentatge de subvenció s'aplicarà en funció del pressupost subvencionat.
  
Només s'inclourà una obra per municipi i s'exclourà expressament qualsevol sol·licitud de finançament d'adquisició de terrenys per a ampliació o construcció d'instal·lacions esportives.
  
Els projectes hauran de referir-se necessàriament a obres completes, entenent-se per estes les susceptibles de ser entregades a l'ús general o al servici corresponent, sense perjuí de les ampliacions de què posteriorment puguen ser objecte, i comprendran tots i cada un dels elements que siguen necessaris per a la utilització de les instal·lacions.
  
Queden excloses d'esta convocatòria les obres que tinguen caràcter de manteniment o conservació, és a dir, aquelles el detriment de les quals s'ha produït en el temps, pel natural ús de la instal·lació esportiva, excepte remoció total. Així mateix, no s'inclourà en esta convocatòria l'equipament d'instal·lacions esportives, llevat que estiga inclòs en el projecte d'obra aprovat.
  
4) Finançament
  
El Pla d'Instal·lacions Esportives es nodrirà dels recursos que amb esta finalitat determinen les diputacions provincials, així com dels que li assigne la Generalitat Valenciana i els que aporten els ajuntaments que s'incloguen en el referit Pla.
  
Els percentatges de finançament de cada una de les obres que s'incloguen en el pla seran els següents:
  
- Subprogrames o obres tipus A i B:
  
Aportants Percentatge
  
 de finançament
  
Conselleria de Cultura i Educació 45%
  
Diputació Provincial de 45%
  
Ajuntaments 10%
  
Total: 100%
  
- Subprograma o obres tipus C:
  
Aportants Percentatge
  
 de finançament
  
Conselleria de Cultura i Educació 33,33%
  
Diputació Provincial de 33,33%
  
Ajuntaments 33,33%%
  
Total: 100%
  
No es concediran crèdits de la Caixa de Cooperació de la diputació provincial per a finançar les obres incloses en el present pla.
  
5) Prioritats
  
Es consideraran prioritàries aquelles obres en què concórreguen les següents circumstàncies:
  
1. Dèficit d'instal·lacions esportives de la localitat i de la comarca a què pertanga el municipi o, si és procedent, zona d'influència.
  
2. Grau d'ocupació previst: nombre d'esportistes per edats, disciplines esportives, horaris d'utilització, i totes aquelles que es considere oportunes per al major coneixement de l'ús de la instal·lació.
  
3. Nivell d'activitat esportiva existent (escoles, clubs) en la localitat.
  
4. Garantia que l'entitat local sol·licitant puga disposar de mitjans suficients i adequats per al manteniment i la gestió de la instal·lació esportiva, acreditant la cobertura dels costos, tant de personal com de manteniment de la instal·lació.
  
5. Aquelles destinades a municipis en què les instal·lacions esportives siguen un servici de prestació obligatòria i manquen d'elles.
  
En tot cas, per a l'adjudicació de les ajudes es tindrà en compte els fons disponibles en relació amb el suma total de les sol·licituds. S'hi exclouran aquelles peticions que excedisquen les possibilitats pressupostàries.
  
6) Determinació de les obres a incloure
  
Es crearà una comissió mixta, en cada una de les províncies, per a la coordinació dels referits plans, que estarà composta per:
  
- El diputat d'Esports de la corresponent diputació provincial, assistit per tècnics per ell designats.
  
- El director general de l'Esport de la Conselleria de Cultura i Educació, assistit pels tècnics per ell designats.
  
La dita Comissió de Coordinació tindrà les funcions següents:
  
- La inclusió i distribució de les obres dins dels tipus A, B o C, i la determinació del pressupost subvencionable es realitzarà per mitjà de resolució provisional després de la pertinent convocatòria pública, i efectuarà la proposta d'aprovació de resolució definitiva de la convocatòria.
  
- La resolució d'aquells conflictes i/o interpretacions que foren necessaris per al desplegament del Pla.
  
La proposta d'obres a incloure en el Pla d'Instal·lacions Esportives es formularà per esta comissió mixta a la diputació provincial i a la Conselleria de Cultura i Educació, que haurà de procedir a la seua aprovació i realitzar la corresponent resolució definitiva.
  
Quedaran exclosos del present Pla els municipis i altres ens locals deutors de la Generalitat Valenciana i/o la diputació provincial, d'acord amb la legislació vigent.
  
7) Procediment d'elaboració del Pla d'Instal·lacions Esportives
  
7.1 - Sol·licituds:
  
7.1 ?A) Documentació
  
Els ajuntaments, mancomunitats i ens locals menors formularan les seues sol·licituds adjuntant la següent documentació:
  
a) Certificat d'acord plenari pel qual se sol·licite la inclusió en el Pla.
  
b) Memòria valorada o projecte bàsic redactat per tècnic competent, no sent necessari el visat col·legial.
  
c) Compromís econòmic que haurà de contindre els següents punts:
  
- Manifestació expressa de tindre previstos crèdits pressupostaris suficients per a atendre l'aportació que comprometen, i si no n'hi ha, compromís de prevore immediatament la dotació dels dits crèdits.
  
- L'acord es formalitzarà pels ajuntaments segons el model que es facilite per la diputació provincial amb indicant del cost de l'obra a executar, els fons que procedixen de pressupostos propis o de crèdits bancaris i, si és procedent, de les institucions cofinançadores, amb desglossament de les quantitats a satisfer per cada entitat i el concepte d'estes.
  
L'alteració substancial de les seues clàusules podrà determinar l'exclusió de les obres del pla.
  
d) Certificat acreditatiu de la disponibilitat de les instal·lacions esportives sobre les quals actuar.
  
Certificat de propietat de terrenys o immobles en què es pretén realitzar l'obra.
  
Si no és propietari dels terrenys o immobles, fotocòpia compulsada del document de cessió per un període no inferior a 20 anys.
  
Si l'entitat local sol·licitant tinguera només el dret d'ús, serà necessari acompanyar el document que acredite l'autorització expressa del propietari de les instal·lacions esportives per a realitzar l'obra.
  
e) Certificat urbanístic dels terrenys segons la figura de planejament vigent en el municipi, indicant la classificació (urbà, urbanitzable o no urbanitzable) dels terrenys i la seua qualificació (usos assignats).
  
f) Certificat de disponibilitat dels cabals d'aigua necessaris per a l'execució i el manteniment de l'obra de què es tracte.
  
g) L'acreditació dels aspectes relatius als punts 2, 3, 4 i 5 de l'apartat 5) de les presents bases.
  
Si l'obra a executar és una piscina coberta, pla de viabilitat per al seu manteniment, elaborat pel tècnic competent.
  
h) Certificat en què l'entitat sol·licitant garantisca que la instal·lació es mantindrà oberta al públic.
  
i) Cens actualitzat de les instal·lacions esportives públiques, municipals i dotacionals (escolar Primària. escolar Secundària i Batxillerat i altres tipus) i aquelles privades que siguen utilitzades per ens públics, d'acord amb el model contingut en la següent direcció:
  
http://www.csd.mec.es/infraestr/CensoCSD/ , corresponent al Consell Superior d'Esports.
  
7.1 ?B) Lloc i termini de presentació
  
El termini de presentació de sol·licituds serà de tres mesos des de l'endemà al de la publicació de la present convocatòria en el Butlletí Oficial de la Província.
  
8) Selecció, valoració i quantia de la subvenció
  
8.1 La selecció de les entitats locals susceptibles de subvenció, basant-se en les criteris i les prioritats de les presents bases, les portarà a terme la comissió mixta, que valorarà i analitzarà la documentació presentada, i efectuarà les comprovacions que procedisquen.
  
8.2 A fi de facilitar la millor avaluació de les sol·licituds, la comissió, podrà requerir a les entitats locals sol·licitants l'ampliació o la millora de la informació continguda en els documents presentats o sol·licitats.
  
8.3 Les sol·licituds de les entitats locals que resulten seleccionades com a possibles beneficiàries de subvenció, es valoraran d'acord amb el que establixen les presents bases i la consignació econòmica disponible; per a això s'elaborarà una relació de sol·licituds, seleccionades per orde de prioritat.
  
8.4 Les sol·licituds inicialment seleccionades i que per falta de consignació pressupostària no pogueren ser ateses quedaran en reserva, i podran ser tingudes en compte per l'orde de prioritat establit en la resolució, en el cas de produir-se alguna renúncia dels beneficiaris, o la desestimació o la revocació de l'ajuda concedida.
  
9) Resolució
  
9.1 En el termini màxim de dos mesos des de la finalització del termini de presentació de sol·licituds i una vegada realitzada la valoració d'estes, la comissió mixta aprovarà la resolució provisional, que serà comunicada a totes les entitats sol·licitants.
  
9.2 Les entitats incloses en resolució provisional de concessió hauran de presentar, en el termini de dos mesos, la següent documentació:
  
a) Projecte d'execució de les obres a subvencionar.
  
b) Acta de nomenament de la direcció facultativa, quant a obra i instal·lacions i seguretat i salut, assenyalant les dades d'identificació del tècnic o tècnics (NIF, domicili, telèfon, codi postal i localitat).
  
c) Estudi geotècnic dels terrenys on s'ubicarà la instal·lació; en aquells casos d'ampliació, reforma o reparació serà prou el corresponent al projecte inicial.
  
d) Acord adoptat per l'òrgan competent del ens local en què es faça constar la voluntat de realitzar les obres subvencionades, assumint el compromís de finançament d'estes, inclús dels sobrecostos que pogueren originar-se sobre el pressupost per al qual es concedix la subvenció.
  
9.3 Conclòs el termini de remissió de la documentació corresponent per les entitats subvencionades de forma provisional, es procedirà a efectuar la resolució de la convocatòria en què s'aprovaran de forma definitiva les subvencions.
  
En la resolució d'aprovació definitiva de les subvencions concedides figuraran els fins i l'import d'estes.
  
9.4 En el cas que alguna de les entitats incloses en la resolució provisional renuncie o no haguera presentat la documentació requerida, es considerarà que renuncia a la inclusió el Pla i es procedirà tal com disposa el punt 8.4 de les presents bases. Per a este cas s'actuarà d'acord amb el punt 9.2 i es resoldrà definitivament en conseqüència.
  
9.5 La notificació de la resolució definitiva es realitzarà a tots els beneficiaris, i es publicarà en el DOGV i en el BOP.
  
10) Modificació i concurrència
  
Quan s'obtinguen concurrentment subvencions compatibles concedides per a l'execució d'una mateixa obra pel beneficiari, l'import d'aquelles no podrà ser en cap cas de tal quantia que, aïlladament o conjuntament amb subvencions de la pròpia Administració, d'altres administracions públiques, d'altres ens públics o privats o de particulars, nacionals o estrangers, supere el cost de les obres a realitzar pel beneficiari.
  
11) Gestió dels projectes d'inversió
  
11.1 L'òrgan de contractació iniciarà l'expedient de contractació, després de la recepció de la resolució definitiva, amb l'elaboració de les actuacions prèvies.
  
El procediment de la contractació de l'execució de l'obra haurà d'ajustar-se inexcusablement al text refós de la Llei de Contractes de les Administracions Públiques, així com al que disposa el pressupost-document presentat i, si és procedent, a les bases assenyalades pels tècnics de la Conselleria de Cultura i Educació, havent d'informar a la Generalitat Valenciana de totes aquelles resolucions que es produïsquen en relació amb l'expedient.
  
L'expedient de contractació haurà d'incloure entre les clàusules del plec de condicions, una en què conste l'obligació del contractista de posar a les seues expenses, des de l'inici de les obres i fins a la seua total terminació, un cartell informatiu que es tracta d'una obra del Pla d'Instal·lacions Esportives i el model del qual serà facilitat per la Generalitat Valenciana, després de la sol·licitud dels contractistes i els ajuntaments corresponents.
  
11.2 La Generalitat Valenciana es reserva la facultat d'estar en el procés d'adjudicació d'aquells projectes la rellevància dels quals així ho requerisca.
  
11.3 L'òrgan de contractació comunicarà a la Generalitat Valenciana les adjudicacions, les incidències, les reformes addicionals, complementàries, etc., que es produïsquen en l'execució de les inversions, i assumirà la direcció tècnica de les obres, dins dels límits assenyalats en els punts anteriors.
  
· La Direcció Tècnica de les obres comunicarà al Servei d'Infraestructures i Equipament Esportiu de la Direcció General de l'Esport, l'estat d'execució de les obres, especificant el compliment del programa d'actuació previst, almenys en:
  
- Rasanteig de la fonamentació.
  
- Cubrició i tancaments.
  
- Comprovació de les Instal·lacions.
  
· En cas de produir-se modificacions del contracte d'obres, caldrà adequar-se al que especifica l'art. 146 del text refós de la Llei de Contractes de les Administracions Públiques, i notificar-ho a les administracions implicades. L'aprovació dels projectes modificats no implica un augment de la subvenció, per tant l'ajuntament haurà de fer front a este augment.
  
11.4 En el cas que les obres s'adjudiquen amb baixa es reduirà l'import de les aportacions en el percentatge de la baixa només en aquells casos en què el pressupost d'adjudicació siga inferior al pressupost que se subvenciona en el Pla.
  
11.5 Gestió de les obres del tipus ?C?:
  
Tots els projectes tècnics d'execució d'obres del tipus «C- inclosos en el Pla d'Instal·lacions Esportives i continguts en la resolució definitiva seran supervisats, després de la recepció de l'Acta de Replantejament, pels Servicis Tècnics de la Direcció General de l'Esport, en un termini de dos mesos des de la recepció d'estos i de la dita acta en la Direcció General de l'Esport, així com l'aprovació del programa d'actuació que garantisca l'execució de les obres en els exercicis per als quals es concedix la subvenció i dins dels terminis previstos.
  
Les actes de comprovació de replantejament i la recepció de l'obra requeriran la presència d'un representant tècnic de la Direcció General de l'Esport de la Conselleria de Cultura i Educació, que podrà ser assistit per un representant de la diputació provincial; per a això l'òrgan de contractació comunicarà, amb la suficient antelació, la data assenyalada per a la realització d'aquelles.
  
La inspecció de les obres serà realitzada per tècnics de la Conselleria quan així ho requerisca el seu desenrotllament.
  
La Direcció General de l'Esport de la Generalitat Valenciana realitzarà la supervisió dels certificats d'obra, tant de les ordinàries com les de liquidació, i seran informades pels dits Serveis Tècnics perquè la diputació provincial tramite l'abonament de la subvenció corresponent com a entitat col·laboradora de la Generalitat Valenciana.
  
11.6 Gestió de les obres del tipus A i B:
  
Els projectes tècnics o memòries valorades d'obres del tipus A o B, inclosos en el Pla d'Instal·lacions Esportives i continguts en la resolució definitiva seran supervisats pels serveis tècnics de la diputació provincial a tots els efectes, després de la recepció de l'acta de replantejament, en un termini de dos mesos des de la seua recepció i de la dita acta, així com, l'aprovació del programa d'actuació que garantisca l'execució de les obres en els exercicis per als qual es concedix la subvenció i dins dels terminis previstos.
  
En les obres de tipus A i B la diputació provincial remetrà a la Direcció General de l'Esport l'estat d'execució de les inversions en els següents punts:
  
- Acords d'adjudicació.
  
- Actes de comprovació de replantejament i actes de recepció.
  
- Incidències en l'execució.
  
- Estat d'execució de l'obra.
  
- Lliuraments dels fons realitzats.
  
12) Lliuraments dels fons
  
Els lliuraments dels fons requeriran el certificat previ d'obra executada, firmada pel director d'obra i aprovada per l'òrgan competent de l'òrgan de contractació, visada pel Servei d'Infraestructures i Equipament Esportiu de la Direcció General de l'Esport de la Conselleria de Cultura i Educació en les obres de tipus C, i per l'òrgan que corresponga en cada una de les diputacions provincials per a les obres de tipus A i B.
  
A estos efectes la Generalitat Valenciana podrà requerir qualsevol informació relativa a estes inversions i als expedients tant a les Diputacions Provincials com als ajuntaments interessats.
  
13) Incidències
  
La resolució dels conflictes i/o interpretacions que foren menester per al desenrotllament del Pla serà competència de la comissió mixta que es crearà per a la coordinació dels plans .
  
El conseller de Cultura i Educació,
  
MANUEL TARANCÓN FANDOS
  
El president de la Diputació d'Alacant,
  
JULIO DE ESPAÑA MOLLA
  
El president de la Diputació de Castelló,
  
CARLOS FABRA CARRERES
  
El president de la Diputació de València,
  
FERNANDO GINER GINER